CELEX: 32020H0826(10)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 ta’ Franza u li tagħti opinjoni tal-Kunsill dwar il-Programm ta’ Stabbiltà tal-2020 ta’ Franza 2020/C 282/10

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/62
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 ta’ Franza u li tagħti opinjoni tal-Kunsill dwar il-Programm ta’ Stabbiltà tal-2020 ta’ Franza
      (2020/C 282/10)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju Ewropew,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali għat-Tkabbir Sostenibbli, li tat bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011, il-Kummissjoni adottat ukoll ir-Rapport dwar il-Mekkaniżmu ta’ Twissija, li fih hija identifikat lil Franza bħala wieħed mill-Istati Membri li dwaru kellha titwettaq analiżi fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro.
               
            
                  (2)
               
               
                  Ir-rapport dwar il-pajjiż tal-2020 għal Franza ġie ppubblikat fis-26 ta’ Frar 2020. Huwa vvaluta l-progress ta’ Franza fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż għall-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress ta’ Franza lejn il-miri nazzjonali tagħha ta’ Ewropa 2020. Huwa kien jinkludi wkoll analiżi fil-fond skont l-Artikolu 5 tar-Regolament (UE) Nru 1176/2011, li r-riżultati tagħha ġew ippubblikati wkoll fis-26 ta’ Frar 2020. L-analiżi tal-Kummissjoni wasslitha għall-konklużjoni li Franza għaddejja minn żbilanċi makroekonomiċi. B’mod partikolari, dawn l-iżbilanċi kienu jirrigwardaw dejn pubbliku għoli u dinamiki ta’ kompetittività dgħajfa f’kuntest ta’ tkabbir tal-produttività baxx, b’rilevanza transfruntiera.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikoli 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawżola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-valutazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perijodu medju ta’ żmien, sakemm dan ma jpoġġix fil-periklu s-sostenibbiltà fiskali fuq il-perijodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-tranżizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi kurrenti evidenzjat il-ħtieġa li jkun hemm pjanijiet ta’ tħejjija għall-kriżijiet fis-settur tas-saħħa. Strateġiji mtejba ta’ akkwist, katini ta’ provvista diversifikati u riżervi strateġiċi ta’ provvisti essenzjali huma fost l-elementi kruċjali għall-iżvilupp ta’ pjanijiet usa’ għat-tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi se jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Franza hija mħeġġa tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Il-konsegwenzi soċjoekonomiċi tal-pandemija tal-COVID-19 x’aktarx li ma jkunux distribwiti b’mod ugwali bejn ir-reġjuni minħabba xejriet differenti ta’ speċjalizzazzjoni, b’mod partikolari f’reġjuni li jiddependu b’mod sinifikanti fuq it-turiżmu - bħar-reġjuni ultraperiferiċi - u b’mod aktar ġenerali fuq negozju li jsir f’kuntatt dirett mal-konsumaturi. Dan jinvolvi riskju sostanzjali ta’ twessigħ tad-disparitajiet reġjonali u territorjali fi Franza, li jaggrava t-tendenza diġà osservata ta’ tkabbir bil-mod fid-disparitajiet bejn ir-reġjun kapitali, il-bliet il-kbar u l-bqija tal-pajjiż, bejn iż-żoni urbani u ż-żoni rurali u bejn il-metropoli u r-reġjuni ultraperiferiċi. Flimkien mar-riskju ta’ treġġigħ lura temporanju tal-proċess ta’ konverġenza bejn l-Istati Membri, is-sitwazzjoni attwali titlob reazzjonijiet ta’ politika mmirati.
               
            
                  (10)
               
               
                  Franza ppreżentat il-Programm Nazzjonali ta’ Riforma tal-2020 tagħha fis-7 ta’ Mejju 2020 u l-Programm ta’ Stabbiltà tal-2020 tagħha fit-30 ta’ April 2020. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.
               
            
                  (11)
               
               
                  Franza bħalissa tinsab fil-parti preventiva tal-Patt ta’ Stabbiltà u Tkabbir u hija soġġetta għar-regola tad-dejn tranżizzjonali. Fit-13 ta’ Lulju 2018, il-Kunsill irrakkomanda lil Franza biex tiżgura li r-rata ta’ tkabbir nominali tal-infiq pubbliku primarju nett (7) ma teċċedix il-1,4 % fl-2019, li tikkorrispondi għal aġġustament strutturali annwali ta’ 0,6 % tal-prodott domestiku gross (PDG). Il-valutazzjoni kumplessiva tal-Kummissjoni tikkonferma devjazzjoni sinifikanti mill-perkors ta’ aġġustament rakkomandat lejn l-objettiv baġitarju ta’ terminu medju fl-2019 u matul l-2018 u l-2019 meħuda flimkien. Dan huwa fattur rilevanti fir-rapport tal-Kummissjoni mħejji skont l-Artikolu 126(3) tat-Trattat li jivvaluta l-konformità ta’ Franza mal-kriterju tad-dejn fl-2019.
               
            
                  (12)
               
               
                  Fil-Programm ta’ Stabbiltà tal-2020 tiegħu, il-gvern qed jippjana li l-bilanċ nominali jiddeterjora minn defiċit ta’ 3,0 % tal-PDG fl-2019 għal defiċit ta’ 9,0 % tal-PDG fl-2020. Wara li stabbilizza fil-livell ta’ 98,1 % tal-PDG fl-2019, il-proporzjon tad-dejn għall-PDG tal-amministrazzjoni pubblika huwa mistenni li jiżdied għal 115,2 % fl-2020 skont il-Programm ta’ Stabbiltà tal-2020. Il-prospettiva makroekonomika u fiskali hija affettwata mill-inċertezza kbira minħabba l-pandemija tal-COVID-19.
               
            
                  (13)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, Franza adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programm ta’ Stabbiltà tal-2020, dawn il-miżuri baġitarji jammontaw għal 1,9 % tal-PDG. Dawn il-miżuri jinkludu l-finanzjament ta’ skema parzjali tal-qgħad ta’ 1,1 % tal-PDG; nefqa addizzjonali ta’ 0,4 % tal-PDG biex jissaħħu s-servizzi tal-kura tas-saħħa, il-benefiċċji tal-assigurazzjoni tas-saħħa u l-kumpens tal-persunal tal-kura tas-saħħa; il-ħolqien ta’ fond ta’ solidarjetà ta’ 0,3 % tal-PDG biex jipprovdi appoġġ dirett lil impriżi żgħar u żgħar ħafna kif ukoll lil dawk li jaħdmu għal rashom. Barra minn hekk, Franza ħabbret miżuri li, filwaqt li ma għandhomx impatt baġitarju dirett, se jikkontribwixxu biex jipprovdu appoġġ għal-likwidità lill-impriżi, li l-Programm ta’ Stabbiltà tal-2020 jikkalkula li huma 17 % tal-PDG. Dawn il-miżuri jinkludu l-posponiment tal-ħlasijiet tat-taxxa u tal-ħlasijiet soċjali għall-kumpaniji; rifużjoni aċċellerata tal-krediti tat-taxxa u tal-VAT; il-ħolqien ta’ riżerva ddedikata għal appoġġ dirett lil kumpaniji strateġiċi permezz ta’ investiment fl-ekwità (3,1 % tal-PDG) u garanziji għal self (13,9 % tal-PDG). B’mod ġenerali, il-miżuri li ħadet Franza huma konformi mal-linji gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perijodu medju ta’ żmien, meta jkunu jippermettu l-kondizzjonijiet ekonomiċi, se jkunu ta’ kontribut għall-preservazzjoni tas-sostenibbiltà fiskali fuq perijodu medju ta’ żmien.
               
            
                  (14)
               
               
                  Fuq il-bażi tat-tbassir tal-Kummissjoni tar-rebbiegħa tal-2020 taħt politiki mhux mibdula, il-bilanċ tal-amministrazzjoni pubblika ta’ Franza huwa mbassar li jkun ta’ -9,9 % tal-PDG fl-2020 u -4,0 % tal-PDG fl-2021. Il-proporzjon tad-dejn tal-amministrazzjoni pubblika huwa mbassar li jilħaq 116,5 % tal-PDG fl-2020 u 111,9 % fl-2021.
               
            
                  (15)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba n-nuqqas ta’ konformità ta’ Franza mar-regola tad-dejn fl-2019 u l-ksur ippjanat tal-limitu tad-defiċit ta’ 3 % tal-PDG fl-2020. B’mod ġenerali, l-analiżi mill-Kummissjoni tissuġġerixxi li l-kriterji tad-defiċit u tad-dejn kif definiti fit-Trattat u fir-Regolament (KE) Nru 1467/97 ma ġewx issodisfati.
               
            
                  (16)
               
               
                  Is-sistema tas-saħħa Franċiża hija effettiva biex tikseb riżultati tajbin. Madankollu, il-kriżi tal-COVID-19 tefgħet dawl fuq nuqqasijiet fit-tħejjija tas-sistema biex jiġu indirizzati l-pandemiji. Dawn jinkludu: a) diffikultajiet biex jiġi żgurat li l-ħaddiema tas-saħħa, il-provvisti kritiċi u t-tagħmir protettiv personali jkunu faċilment disponibbli; u b) problemi strutturali moħbija. Fir-rigward ta’ dawn tal-ewwel, Franza mmobilizzat ir-riżerva tagħha ta’ persunal u tagħmir mediku u paramediku, inkluż studenti mediċi u tobba u infermiera rtirati. Il-koordinazzjoni tar-rispons fis-setturi kollha tas-sistema tas-saħħa għadha sfida. Fir-rigward ta’ dawn tal-aħħar, dawn huma r-riżultat ta’ nuqqas ta’ investiment fl-infrastrutturi fiżiċi u fir-riżorsi umani, ta’ adattament limitat fl-organizzazzjoni tas-servizzi u tal-ħtieġa għal koordinament aħjar bejn l-atturi privati u pubbliċi. L-isfidi huma aggravati mid-differenzi reġjonali persistenti. Pereżempju, minkejja li s-sehem ta’ tobba li jipprattikaw huwa viċin il-medja tal-Unjoni, madwar 18 % tal-popolazzjoni ta’ Franza tgħix f’żoni fejn l-aċċess għal prattikant ġenerali huwa limitat. Huma meħtieġa sforzi deċiżivi ulterjuri għad-diġitalizzazzjoni tas-servizzi tas-saħħa, li huma l-pedament tal-istrateġija tal-Gvern għat-trasformazzjoni tas-sistema tas-saħħa. Il-kriżi tal-COVID-19 qed turi li użu aħjar tas-saħħa elettronika, b’mod partikolari t-telemediċina, huwa importanti fi żminijiet ta’ pandemija.
               
            
                  (17)
               
               
                  Il-kriżi tal-COVID-19 qed ikollha impatt negattiv fuq is-suq tax-xogħol u l-kondizzjonijiet soċjali fi Franza. Minkejja li ttieħdu miżuri ta’ mitigazzjoni, il-qgħad mistenni jiżdied għal 10,1 % fl-2020 skont it-tbassir tal-Kummissjoni tar-rebbiegħa tal-2020, biex imbagħad jonqos għal 9,7 % fl-2021. Dawn il-miżuri jinkludu l-emendar u l-estensjoni tal-iskema ta’ xogħol b’ħinijiet iqsar, l-estensjoni temporanja tad-drittijiet tal-persuni li qed ifittxu impjieg, kif ukoll miżuri adottati biex jappoġġaw id-ditti u l-ħaddiema u l-iżgurar tal-funzjonament tas-servizzi pubbliċi u tas-sistema tas-saħħa. Is-segmentazzjoni persistenti tas-suq tax-xogħol tibqa’ sors ta’ tħassib. Fl-2019, madwar żewġ terzi tar-reklutaġġi l-ġodda kienu kuntratti għal żmien qasir ta’ inqas minn xahar. Ir-rata ta’ tranżizzjoni minn kuntratti għal żmien qasir għal kuntratti miftuħa hija waħda mill-aktar baxxi fl-Unjoni. Ir-riforma reċenti tas-sistema tal-benefiċċji tal-qgħad (Unédic) kellha l-għan li ssaħħaħ is-sostenibbiltà finanzjarja tas-sistema u tindirizza s-segmentazzjoni. Madankollu, partijiet mir-riforma relatati mar-regoli tal-indennizz ġew posposti minħabba l-kriżi tal-COVID-19. Fid-dawl tal-kuntest deterjorat, huwa importanti li jiġi żgurat li l-benefiċċji tal-qgħad, kif ukoll l-appoġġ attiv għall-impjieg, ikunu disponibbli għall-persuni kollha li qed ifittxu impjieg, irrispettivament mill-istatus ta’ impjieg preċedenti. Sabiex jiġi indirizzat in-nuqqas ta’ tlaqqigħ tal-ħiliet u titjieb ir-reżiljenza tas-suq tax-xogħol, jenħtieġ li jkomplu l-isforzi biex tiġi promossa r-riallokazzjoni tal-forza tax-xogħol fost is-setturi. Qabel il-pandemija tal-COVID-19, l-impjegaturi kienu qegħdin dejjem aktar jirrapportaw diffikultajiet biex isibu kandidati xierqa għal reklutaġġ, u indikaw il-ħtieġa li jiġu promossi t-titjib tal-ħiliet u t-taħriġ mill-ġdid. Pereżempju, filwaqt li s-settur tat-Teknoloġija tal-Informazzjoni huwa partikolarment affettwat min-nuqqas ta’ ħiliet, il-gradwati tiegħu jirrappreżentaw biss 3,5 % mill-għadd totali ta’ gradwati terzjarji.
               
            
                  (18)
               
               
                  Fil-kuntest tal-kriżi ta’ COVID-19, huwa partikolarment importanti li jiġi żgurat il-funzjonament tal-infrastruttura kritika u ċ-ċirkolazzjoni libera tal-merkanzija fis-suq uniku kollu u li jiġi mmonitorjat u żgurat il-funzjonament korrett tal-ktajjen tal-provvista f’kooperazzjoni mal-pajjiżi ġirien. Għal dan il-għan, it-tneħħija tar-restrizzjonijiet fuq l-esportazzjoni ta’ ċerti prodotti mediċi adottati matul il-kriżi tal-COVID-19 se tikkontribwixxi biex jiġu indirizzati l-ħtiġijiet taċ-ċittadini madwar l-Unjoni b’mod koerenti u fi spirtu ta’ solidarjetà, tevita r-riskju ta’ nuqqasijiet u ta’ tfixkil tal-ktajjen tal-provvista, u fl-aħħar mill-aħħar, twitti t-triq għal strateġija ta’ ħruġ mill-COVID-19 ta’ suċċess ikkoordinata mill-Unjoni.
               
            
                  (19)
               
               
                  Franza adottat bosta skemi biex tappoġġa l-likwidità tad-ditti, inkluż taħt il-Qafas Temporanju għal miżuri ta’ għajnuna mill-Istat biex tappoġġa l-ekonomija fit-tifqigħa attwali tal-COVID-19 (8). L-implimentazzjoni effettiva u effiċjenti ta’ dawn l-iskemi hija kruċjali biex jiġi żgurat li d-ditti, u b’mod partikolari l-intrapriżi żgħar u ta’ daqs medju (SMEs), jibbenefikaw minnhom. Fil-proċess tat-tfassil u l-implimentazzjoni ta’ dawn il-miżuri jeħtieġ li titqies ir-reżiljenza tas-settur bankarju.
               
            
                  (20)
               
               
                  L-ambjent ġenerali tan-negozju ta’ Franza tjieb iżda jeħtieġ li Franza tkompli bl-isforzi tagħha biex tissimplifika s-sistema tat-taxxa tagħha u tnaqqas il-piż amministrattiv għall-kumpaniji, b’mod partikolari jekk trid tappoġġa rkupru ekonomiku effettiv fiż-żmien medju. Pereżempju, skont il-valutazzjoni tal-Kummissjoni li ġiet ikkonfermata mill-indikaturi tar-Regolament dwar is-Suq tal-Prodotti tal-2018 tal-OECD, minkejja l-progress li sar u l-adozzjoni ta’ diversi miżuri fis-settur tas-servizzi, ir-restrizzjonijiet regolatorji jibqgħu ogħla fi Franza meta mqabbla ma’ Stati Membri oħra, b’mod partikolari għas-servizzi tan-negozju, li ħafna minnhom huma professjonijiet regolati, u għall-bejgħ bl-imnut. Bħala wieħed mis-setturi l-aktar affettwati, is-settur tas-servizzi se jkollu rwol ewlieni fil-ħruġ mill-kriżi tal-COVID-19 u fl-irkupru minnha. It-tfassil mill-ġdid tar-rekwiżiti għall-aċċess għall-attivitajiet ta’ servizzi u l-eżerċizzju tagħhom jistimula l-innovazzjoni, il-kompetizzjoni u l-mobbiltà professjonali, u jkollu impatt ekonomiku ġenerali pożittiv. Il-flessibbiltà regolatorja tista’ wkoll tagħti spinta lill-irkupru tal-attività ta’ bejgħ bl-imnut fil-perijodu ta’ wara l-pandemija tal-COVID-19.
               
            
                  (21)
               
               
                  Biex jitrawwem l-irkupru ekonomiku, se jkun importanti li proġetti ta’ investiment pubbliku maturi jiġu implimentati minn qabel u li jiġi promoss l-investiment privat, inkluż permezz ta’ riformi rilevanti. Dan jista’ jkun identifikat fi prijoritajiet tal-Patt Ekoloġiku Ewropew, b’mod partikolari f’inizjattivi ta’ trasport b’livell baxx ta’ emissjonijiet ta’ karbonju, l-enerġiji rinnovabbli u r-rinnovazzjonijiet tal-bini. Flimkien mat-trasformazzjoni diġitali tal-ekonomija, dan jista’ jgħin biex jingħata stimulu fi żmien qasir għall-irkupru u għall-perijodu ta’ żmien medju ta’ wara l-kriżi tal-COVID-19 u jqiegħed lil Franza fuq perkors sostenibbli fit-tul u newtrali għall-klima filwaqt li jippromwovi t-tmexxija teknoloġika. Il-ħidma preparatorja għal miżuri ta’ rkupru tista’ tiddependi fuq il-Pjan Nazzjonali għall-Enerġija u l-Klima ta’ Franza, proġetti ta’ interess komuni u pjanijiet ta’ żvilupp tal-infrastruttura. Aktar investimenti fl-infrastrutturi tal-enerġija, fosthom fl-interkonnessjonijiet tal-elettriku, jikkontribwixxu għat-titjib tal-integrazzjoni tas-suq intern tal-enerġija tal-Unjoni, filwaqt li jintroduċu aktar kompetizzjoni u jiffaċilitaw l-iskjerament tal-enerġija rinnovabbli. L-ipprogrammar tal-Fond għal Tranżizzjoni Ġusta, li huwa s-suġġett ta’ proposta tal-Kummissjoni, għall-perijodu 2021-2027 jista’ jgħin lil Franza tindirizza xi wħud mill-isfidi li toffri t-tranżizzjoni lejn ekonomija newtrali għall-klima, b’mod partikolari fit-territorji koperti mill-Anness D tar-rapport dwar il-pajjiż għall-2020. Dan jippermetti lil Franza tagħmel l-aħjar użu minn dak il-Fond.
               
            
                  (22)
               
               
                  Matul il-lockdown, id-diġitalizzazzjoni wriet li hija vitali biex jinżamm l-aċċess għas-servizzi governattivi, edukattivi u mediċi, u biex tiġi ppreservata l-attività ekonomika, permezz tat-telexogħol u l-kummerċ elettroniku. Fi żmien medju, id-diġitalizzazzjoni tipprovdi opportunitajiet akbar għad-ditti, b’mod partikolari l-SMEs, biex jirkupraw u jikbru billi ġġibhom f’kuntatt ma’ numru ikbar ta’ klijenti potenzjali, ittejjeb l-effiċjenza tal-proċessi ta’ produzzjoni, u tipprovdi inċentivi għall-innovazzjoni. L-investimenti fid-diġitalizzazzjoni jinkludu l-provvista ta’ infrastruttura adegwata, it-titjib tal-ħiliet diġitali tal-popolazzjoni aktar wiesgħa, u b’mod partikolari l-popolazzjoni li taħdem. L-implimentazzjoni tal-pjan ta’ Franza għall-broadband b’veloċità għolja ħafna (Plan France Très Haut Débit) tidher li qiegħda fit-triq it-tajba fir-rigward taż-żoni urbani. Madankollu, differenzi fil-kopertura tan-network b’veloċità għolja ħafna għadhom importanti f’oqsma oħra.
               
            
                  (23)
               
               
                  Franza għandha bażi ta’ riċerka b’saħħitha u l-potenzjal li twettaq miżuri speċifiċi relatati mar-riċerka u l-innovazzjoni biex tirrispondi għall-kriżi tal-COVID-19, fosthom l-iżvilupp tat-tilqim u l-mediċini. Il-kriżi tal-COVID-19 u l-konsegwenzi tagħha jirrikjedu kooperazzjoni msaħħa fir-riċerka u l-innovazzjoni bejn is-settur pubbliku u dak privat. Fuq perijodu ta’ żmien medju, l-investiment fir-riċerka u l-innovazzjoni jista’ jippermetti titjib fil-produttività, kif indikat mill-Bord Nazzjonali tal-Produttività Franċiż. Huwa meħtieġ ukoll f’setturi li jsaħħu t-tkabbir biex il-kumpaniji jkunu jistgħu jaħtfu l-opportunitajiet offruti mit-trasformazzjoni tal-ekonomija Ewropea.
               
            
                  (24)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija tal-COVID-19 u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 koprew ukoll riformi li huma essenzjali biex jiġu indirizzati l-isfidi strutturali fuq perijodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u se jkomplu jiġu mmonitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (25)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs) tan-Nazzjonijiet Uniti. Billi tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, Franza se tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (26)
               
               
                  Il-koordinazzjoni mill-qrib bejn l-ekonomiji fl-unjoni ekonomika u monetarja hija kruċjali fil-kisba ta’ rkupru rapidu mill-impatt ekonomiku tal-pandemija tal-COVID-19. Jenħtieġ li, bħala Stat Membru li l-munita tiegħu hija l-euro, Franza tiżgura li l-politiki tagħha jibqgħu konsistenti mar-rakkomandazzjonijiet tal-2020 għaż-żona tal-euro u jibqgħu kkoordinati ma’ dawk tal-Istati Membri l-oħra li l-munita tagħhom hija l-euro, filwaqt li tqis il-gwida politika mill-Grupp tal-Euro.
               
            
                  (27)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika ta’ Franza u ppubblikatha fir-rapport speċifiku dwar il-pajjiż tal-2020. Hija vvalutat ukoll il-Programm ta’ Stabbiltà tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati lil Franza fi snin preċedenti. Il-Kummissjoni qieset mhux biss ir-rilevanza tagħhom għal politika fiskali u soċjoekonomika sostenibbli fi Franza, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (28)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu (9) riflessa b’mod partikolari fir-rakkomandazzjoni (1) hawn taħt.
               
            
                  (29)
               
               
                  Fid-dawl tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma tal-2020 u l-Programm ta’ Stabbiltà tal-2020. Ir-rakkomandazzjonijiet speċifiċi għall-pajjiż tal-2020 iqisu l-ħtieġa li tiġi indirizzata l-pandemija tal-COVID-19 u jiffaċilitaw l-irkupru ekonomiku bħala l-ewwel pass meħtieġ biex ikun jista’ jsir aġġustament tal-iżbilanċi. Ir-rakkomandazzjonijiet speċifiċi għall-pajjiż li jindirizzaw direttament l-iżbilanċi makroekonomiċi identifikati mill-Kummissjoni skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1), (3) u (4),
               
            B’DAN JIRRAKKOMANDA li Franza tieħu azzjoni fl-2020 u fl-2021 biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kondizzjonijiet ekonomiċi jippermettu, issegwi politiki fiskali mmirati biex tikseb pożizzjonijiet fiskali prudenti fi żmien medju u tiżgura s-sostenibbiltà tad-dejn, filwaqt li ttejjeb l-investiment. Issaħħaħ ir-reżiljenza tas-sistema tas-saħħa billi tiżgura provvisti adegwati ta’ prodotti mediċi kritiċi u distribuzzjoni bbilanċjata ta’ ħaddiema tas-saħħa, u billi tinvesti fis-saħħa elettronika.
               
            
                  2.
               
               
                  Ittaffi l-impatt soċjali u tal-impjiegi tal-kriżi tal-COVID-19, inkluż billi tippromwovi ħiliet u appoġġ attiv għal dawk kollha li qed ifittxu impjieg.
               
            
                  3.
               
               
                  Tiżgura l-implimentazzjoni effettiva ta’ miżuri li jappoġġaw il-likwidità tad-ditti, b’mod partikolari għal SMEs. Tiffinanzja b’mod sostanzjali fil-bidu tagħhom proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tiffoka l-investiment fuq it-tranżizzjoni ekoloġika u diġitali, b’mod partikolari fuq it-trasport sostenibbli, il-produzzjoni u l-użu nadif u effiċjenti tal-enerġija, l-infrastrutturi tal-enerġija u diġitali kif ukoll ir-riċerka u l-innovazzjoni.
               
            
                  4.
               
               
                  Tkompli ttejjeb l-ambjent regolatorju, tnaqqas il-piżijiet amministrattivi għad-ditti u tissimplifika s-sistema tat-taxxa.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  ĠU L 306, 23.11.2011, p. 25.
      
         (3)  ĠU C 301, 5.9.2019, p. 55.
      
         (4)  Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  In-nefqa primarja netta tal-gvern hi magħmula min-nefqa totali tal-gvern mingħajr in-nefqa marbuta mal-imgħax, in-nefqa marbuta mal-programmi tal-Unjoni kompletament koperti mid-dħul tal-fondi tal-Unjoni u mill-bidliet mhux diskrezzjonali fin-nefqa marbuta mal-benefiċċju tal-qgħad. Il-formazzjoni grossa tal-kapital fiss iffinanzjat nazzjonalment hija llivellata fuq perijodu ta’ erba’ snin. Il-miżuri ta’ dħul diskrezzjonali jew iż-żidiet tad-dħul b’mandat tal-liġi huma fatturati. Il-miżuri ta’ darba fuq in-naħa kemm tad-dħul kif ukoll tal-nefqa huma esklużi.
      
         (8)  ĠU C 91I, 20.3.2020, p. 1.
      
         (9)  Skont l-Artikolu 5(2) tar-Regolament (KE) Nru 1466/97.